วานนี้ (5 ธ.ค.) นายจตุพร พรหมพันธุ์ ส.ส.สัดส่วน พรรคเพื่อไทยและแกนนำคนเสื้อแดง กล่าวถึงการชุมนุมในวันที่ 10 ธ.ค. นี้ว่า จะเริ่มชุมนุมโดยตั้งเวทีตั้งแต่เที่ยงวันยันเที่ยงคืนของวันที่ 10 ธ.ค. โดย พ.ต.ท.ทักษิณ ชินวัตร อดีตนายกรัฐมนตรี จะวีดีโอลิงค์จากต่างประเทศมายังเวทีชุมนุมที่อนุสาวรีย์ประชาธิปไตยในช่วงค่ำ เพื่อเป็นผู้นำคนเสื้อแดงร่วมจุดเทียนถวายพระพรแด่พระบาทสมเด็จพระเจ้าอยู่หัวฯ จากนั้นจะนำคนเสื้อแดงร้องเพลงสรรเสริญพระบารมีและเพลงสดุดีมหาราชา สำหรับหัวข้อในการปราศรัยจะยังไม่ขับไล่รัฐบาลนายอภิสิทธิ์ เวชชาชีวะ เพราะวาระในวันดังกล่าวจะเน้นรำลึกถึงรัฐธรรมนูญฉบับแรก ที่พระบาทสมเด็จพระปกเกล้าเจ้าอยู่หัว รัฐกาลที่ 7 พระราชทานแก่ประชาชนชาวไทย ทั้งนี้ พ.ต.ท.ทักษิณ จะมีการอภิปรายเรื่องรัฐธรรมนูญตั้งแต่เปลี่ยนแปลงการปกครอง พ.ศ. 2475 รวมถึงประเด็นเรื่องรัฐธรรมนูญทั้ง 18 ฉบับ โดยเฉพาะ รัฐธรรมนูญฉบับปี 2540 และ 2550